《忆旧游二首 其一》
清代·项鸿祚

记衫笼翠羽，袖拂乌丝，浅醉闲吟。步屧西村近，正毵毵细柳，摇飏春阴。

画阁有人垂手，香袅绣帘深。只燕子还来，应从那日，看到如今。

重寻旧游地，剩一树樱桃，落尽红心。罗袜花虫蠹，况歌纨舞绮，事事销沈。

莫倚夕阳栏槛，愁黛蹙遥岑。待梦绕烟芜，娟娟月上寒又侵。

作者简介：项鸿祚（1798～1835）清代词人。原名继章，后改名廷纪，字莲生。钱塘（今浙江杭州）人。道光十二年（1832）举人，两应进士试不第，穷愁而卒，年仅三十八岁。家世业盐筴，巨富，至君渐落。鸿祚一生，大似纳兰性德。他与龚自珍同时为“西湖双杰”。其词多表现抑郁、感伤之情，著有《忆云词甲乙丙丁稿》4卷，《补遗》1卷，有光绪癸巳钱塘榆园丛刻本。